บัณฑูรเชื่อประชาวิวัฒน์ไม่กระทบดอกเบี้ยปี54
บัณฑูร ระบุ รัฐบาลผุดนโยบายประชาวิวัฒน์ ไม่กระทบทิศทางดอกเบี้ยปีหน้า เชื่อช่วยกระตุ้นเศรษฐกิจโดยรวมหากรัฐใช้จ่ายเป็น
21 ธ.ค. 2553

บัณฑูร ระบุ รัฐบาลผุดนโยบายประชาวิวัฒน์ ไม่กระทบทิศทางดอกเบี้ยปีหน้า เชื่อช่วยกระตุ้นเศรษฐกิจโดยรวมหากรัฐใช้จ่ายเป็น 
นายบัณฑูร ล่ำซำ ประธานเจ้าหน้าที่บริหาร ธนาคารกสิกรไทย กล่าวว่า การดำเนินนโยบายประชาวิวัฒน์ของรัฐบาลจะสามารถกระตุ้นการบริโภคภายในประเทศในปีหน้าได้ อย่างไรก็ตามรัฐบาลจะต้องมีการใช้จ่ายอย่างมีประสิทธิภาพและต้องมีการติดตามประเมินผลการฟื้นตัวของเศรษฐกิจ การรั่วไหลของงบประมาณและความเหลื่อมล้ำทางรายได้ของประชาชน เพื่อให้เศรษฐกิจภายในประเทศยังหมุนต่อไปได้
สำหรับความกังวลว่านโยบายดังกล่าวจะเป็นแรงกดดันอัตราเงินเฟ้อ ซึ่งจะส่งผลให้ทิศทางดอกเบี้ยของธนาคารมีการปรับสูงขึ้นนั้นเป็นเพียงทฤษฎีทางการเงิน เพราะการปรับขึ้นดอกเบี้ยต้องพิจารณาจากภาพรวมของเศรษฐกิจ
“ผมมองว่านโยบายประชาวิวัฒน์เป็นการทำการตลาดการเมือง ซึ่งทุกรัฐบาลก็ต้องทำเพื่อกระตุ้นการบริโภคอยู่แล้ว เพียงแต่เปลี่ยนชื่อกันไปเท่านั้น แต่มันสำคัญตรงที่รัฐจะต้องมีวินัยทางการคลังในการใช้จ่ายงบประมาณ”นายบัณฑูรกล่าว
นายบัณฑูร กล่าวว่า คาดว่าเศรษฐกิจไทยในปีหน้าจะยังเติบโตอยู่ในระดับปานกลาง เนื่องจากมีธนาคารแห่งประเทศไทย(ธปท.)ควบคุมอยู่ สำหรับในส่วนของสถาบันการเงินคาดว่าจะมีการแข่งขันสูงและสินเชื่อยังเติบโตได้อย่างมีคุณภาพ    
อย่างไรก็ตาม การเปิดเสรีประชาคมเศรษฐกิจอาเซียน(AEC) ในอนาคตถือเป็นโจทย์สำคัญที่สถาบันการเงินไทยจะต้องพัฒนาเพื่อออกไปลงทุนในต่างประเทศ เนื่องจากในปัจจุบันธนาคารไทยยังมีเครือข่ายในต่างประเทศไม่มาก